News in Hindi: बेंगलूर [प्रणय उपाध्याय]। भारतीय वायुसेना को स्वदेशी युद्धक विमान से लैस करने का सपना अब साकार होने की दहलीज पर पहुंच गया है। बेंगलूर स्थित हिंदुस्तान एयरोनॉटिक्स लिमिटेड [एचएएल] परिसर में खड़े 11 तेजस विमान तीन दशक से चल रही इस सपने की यात्र की तस्दीक करते हैं। लंबे इंतजार और अड़चनों के बाद तैयार हल्के स्वदेशी युद्धक विमान तेजस की पहली स्क्वाड्रन पूरी करने के लिए हालांकि वायुसेना को अभी 2017 तक इंतजार करना होगा। वैसे तो इस विमान को प्रारंभिक संचालन मंजूरी 2011 में ही दे दी गई थी। लेकिन, वायुसेना की ओर से बदलाव और सुधार की दर्जनों शिकायतों के बाद एचएएल व रक्षा अनुसंधान एवं शोध संगठन [डीआरडीओ] की टीम ने अब इसके डिजाइन को तैयार कर दिया है।